
 CAIET DE SARCINI
a activităţii serviciului de salubrizare
 Colectarea cadavrelor animalelor de pe domeniul public şi predarea acestora
 unităţilor de ecarisaj

I.Obiectul caietului  de  sarcini
ART.1 Prezentul caiet de sarcini stabileşte condiţiile de desfăşurare a activităţii de colectare a cadavrelor animalelor de pe domeniul public şi predarea acestora unităţilor de ecarisaj, stabilind nivelurile de calitate şi  condiţiile tehnice necesare funcţionării acestui serviciu în condiţii de eficienţă şi siguranţă.

 ART.2 Prezentul caiet de sarcini a fost elaborat spre a servi drept documentaţie tehnică şi de referinţă în vederea stabilirii condiţiilor specifice de desfăşurare a activităţii de colectare a cadavrelor animalelor de pe domeniul public şi predarea acestora unităţilor de ecarisaj indiferent de modul de gestiune adoptat.

ART.3 Caietul de sarcini face parte integrantă din documentaţia necesară desfăşurării activităţii de colectare a cadavrelor animalelor de pe domeniul public şi predarea acestora unităţilor de ecarisaj şi constituie ansamblul  cerinţelor tehnice de bază.
ART.4 (1) Prezentul caiet de sarcini conţine specificaţiile tehnice care definesc caracteristicile referitoare  la nivelul calitativ, tehnic şi de performanţă, siguranţă în exploatare, precum şi sisteme de asigurare a calităţii, terminologia, condiţiile pentru certificarea conformităţii cu standardele relevante sau alte asemenea.
(2) Specificaţiile tehnice se referă, de asemenea, la algoritmul executării activităţilor, la verificarea, inspecţia şi condiţiile de recepţie a lucrărilor, precum şi la alte condiţii ce derivă din actele normative  şi reglementările în legătură cu desfăşurarea serviciului.
 (3) Caietul de sarcini precizează reglementările obligatorii referitoare la protecţia muncii, la prevenirea şi stingerea incendiilor şi la protecţia mediului, care trebuie respectate pe parcursul prestării activităţii de colectare a cadavrelor animalelor de pe domeniul public şi predarea acestora unităţilor de ecarisaj şi care sunt în vigoare.
ART.5 Termenii, expresiile şi abrevierile utilizate sunt cele din Regulamentul serviciului de salubrizare a Municipiului Timişoara.
II. Cerinţe organizatorice minimale 
ART.6 Operatorul activităţii de colectare a cadavrelor animalelor de pe domeniul public şi predarea acestora unităţilor de ecarisaj, va asigura: 
a) respectarea legislaţiei, normelor, prescripţiilor şi regulamentelor privind igiena muncii, protecţia muncii, gospodărirea apelor, protecţia mediului, prevenirea şi combaterea incendiilor; 
b) respectarea indicatorilor de performanţă şi calitate stabiliţi prin contractul de delegare a gestiunii sau prin hotărârea de dare în administrare a serviciului şi precizaţi în Regulamentul serviciului de salubrizare a Municipiului Timşoara; 
c) furnizarea către autoritatea administraţiei publice locale, respectiv A.N.R.S.C., a informaţiilor solicitate şi accesul la documentaţiile şi la actele individuale pe baza cărora prestează serviciul de salubrizare, în condiţiile legii; 
d) respectarea angajamentelor luate prin contractul de prestare a activităţii;
e) prestarea serviciului pe raza unităţii administrativ - teritoriale pentru care are hotărâre de dare în administrare sau contract de delegare a gestiunii privind colectarea cadavrelor animalelor de pe domeniul public;
f) aplicarea de metode performante de management care să conducă la reducerea costurilor de operare; 
g) dotarea cu mijloace de realizare a colectării cadavrelor animalelor de pe domeniul public, etanşe şi adecvate mijloacelor de transport pe care le au în dotare, autorizate de Direcţia Sanitar Veterinară şi pentru Siguranţa Alimentelor Timiş;
h) realizarea unui sistem de evidenţă a sesizărilor şi reclamaţiilor şi de rezolvare operativă a acestora; 
i) ţinerea unei evidenţe a gestiunii deşeurilor şi raportarea periodică a situaţiei autorităţilor competente, conform reglementărilor în vigoare; 
j) personalul necesar pentru prestarea activităţii asumate prin contract sau hotărârea de dare în administrare; 
k) conducerea operativă prin dispecerat şi asigurarea mijloacelor tehnice şi a personalului de intervenţie; 
l) o dotare proprie cu maşini şi echipamente specifice necesare pentru prestarea activităţii în condiţiile stabilite prin contract sau hotărârea de dare în administrare; 
m) să dispună de o cameră frigorifică sau spaţii de depozitare frigorifice, destinate depozitării temporare a cadavrelor până la momentul predării/neutralizării acestora;
n) să dispună de incinerator, autorizat în condiţiile legii, pentru neutralizarea cadavrelor animalelor colectate de pe domeniul public sau să deţină contract având ca obiect neutralizarea cadavrelor animalelor colectate de pe domeniul public cu un operator autorizat;
o) alte condiţii specifice stabilite de autoritatea administraţiei publice locale.
ART.7 Obligaţiile şi răspunderile personalului operativ al operatorului sunt cuprinse în Regulamentul serviciului de salubrizare a Municipiului Timişoara, anexă la prezentul caiet de sarcini.
ART.8 Operatorul are permisiunea de a  colecta  cadavrele animalelor de pe domeniul public al Municipiului Timişoara şi neutralizarea acestora  la incineratorul propriu sau predarea acestora unităţilor de ecarisaj  în condiţiile legii. 
Operatorul  va colecta de pe domeniul public  atât cadavrele animalelor de talie mică (ex.păsări, pisici, câini, etc.), cât şi animalelor de talie mare (ex.cabaline, ovine, bovine,etc.).
ART.9 Cadavrele de animale de pe domeniul public vor fi colectate şi transportate în mijloace auto special destinate şi amenajate în acest scop, care îndeplinesc condiţiile impuse de legislaţia în vigoare şi vor fi predate unităţii de ecarisaj care este abilitată pentru neutralizarea deşeurilor de origine animală, în aria administrativ-teritorială a Municipiului Timişoara, în conformitate cu prevederile legale în vigoare.
ART.10  Documentele de înregistrare şi evidenţele necesare sunt cele specifice activităţii de colectare, transport şi neutralizare a deşeurilor de origine animală rezultate din gospodăriile populaţiei, fiind aplicabile prevederile art.84 alin.1, art.85 şi 86 din Regulamentul serviciului de salubrizare a Municipiului Timişoara.
 ART.11  Cadavrele  animalelor de pe domeniul public vor fi ridicate în termen de maximum 2 ore de la semnalarea existenţei acestora de către populaţie, reprezentanţi ai agenţilor economici sau ai instituţiilor publice, inclusiv în cazul autosesizării ca urmare a activităţii curente de salubrizare. Cadavrele animalelor colectate de pe domeniul public vor fi transportate în containere  special destinate  şi inscripţionate.
ART.12 Autovehiculele şi containerele destinate transportului cadavrelor animalelor de pe domeniul public trebuie dezinfectate după fiecare transport în parte în locurile special amenajate pentru această operaţie.
ART.13 Personalul trebuie să utilizeze echipament de protecţie şi să fie dotat cu mijloace corespunzătoare astfel încat să nu vină în contact direct cu animalele colectate. Personalul trebuie să aibă aviz medical prin care să se confirme că sunt îndeplinite condiţiile necesare, inclusiv vaccinarea, dacă este cazul, pentru prestarea acestei activităţi.
ART.14 Se interzice abandonarea, îngroparea sau depozitarea deşeurilor de origine animală în alte condiţii decat cele stabilite de legislaţia în vigoare.
ART.15 Prestarea activităţilor de colectare a cadavrelor animalelor de pe domeniul public şi de predare a acestora unităţilor de ecarisaj se va executa astfel încât să se realizeze: 
a) continuitatea activităţii, indiferent de anotimp şi condiţiile meteo, cu respectarea prevederilor contractuale; 
b) ridicarea cadavrelor de animale de pe domeniul public şi predarea acestora unităţilor de ecarisaj în termen de două ore de la anunţare; 
c) corectarea şi adaptarea regimului de prestare a activităţii la cerinţele beneficiarului; 
d) controlul calităţii serviciului prestat; 
e) întocmirea la zi a documentelor cu privire la prestarea serviciului; 
f) respectarea Regulamentului serviciului de salubrizare a Municipiului Timişoara aprobat prin Hotărârea Consiliului Local al Municipiului Timişoara nr.453/2007 cu modificările şi completările ulterioare; 
g) prestarea activităţii pe baza principiilor de eficienţă economică, având ca obiectiv reducerea costurilor de prestare a serviciului; 
h) asigurarea mijloacelor auto special amenajate şi dotate pentru efectuarea unor astfel de transporturi, în întreaga arie administrativ-teritorială  încredinţată; 
i) îndeplinirea indicatorilor de calitate a prestării activităţii, specificaţi în anexa la contract; 
j) asigurarea, pe toată durata de executare a serviciului, de personal calificat şi în număr suficient;
k) respectarea prevederilor legislaţiei de mediu, protecţiei muncii, prevenirii şi stingerii incendiilor, în vigoare.

ART.16 Activitatea va fi executată în conformitate cu Programul de prestaţie  stabilit de operator şi aprobat de autoritatea administraţiei publice locale, prin personalul împuternicit şi se va efectua de preferinţă pe timp de zi, iar în funcţie de necesităţi  după-amiaza şi pe timp de noapte, cu acordul sau la cererea expresă a autorităţii locale.

ART.17 (1) Autoritatea administraţiei publice locale, prin personalul împuternicit, va verifica permanent modul  de efectuare a prestaţiei de către operator, întocmind procese - verbale de recepţie privind calitatea prestaţiei şi cantitatea de cadavre de animale colectate de pe domeniul public.
(2) În procesele - verbale de recepţie zilnice se va consemna şi modul  de rezolvare de către operator  a sesizărilor primite din partea cetăţenilor.
(3) Operatorul va întocmi lunar, pe baza  proceselor  verbale de recepţie zilnică, situaţia de lucrări cantitativă şi valorică, semnată de ambele părţi, în vederea efectuării plăţii.
(4) Operatorul  răspunde  de buna desfăşurare a prestaţiei şi răspunde pecuniar de calitatea  şi cantităţile stabilite prin programul de prestaţie.
ART.18 Operatorul  îşi va dimensiona personalul, parcul auto şi echipamentele pentru prestarea activităţii, în funcţie de volumul de lucrări. De asemenea, va dispune de un echipaj de intervenţie permanent la dispoziţia beneficiarului.

ART.19 (1) Activitatea de colectarea cadavrelor animalelor de pe domeniul public şi de predare a acestora unităţilor de ecarisaj se va organiza şi va funcţiona având în vedere să se realizeze un raport calitate/cost cât mai bun pentru perioada de derulare a contractului de delegare de gestiune şi un echilibru între riscurile şi beneficiile asumate prin contract.
(2) Structura şi nivelul tarifelor practicate vor reflecta costul efectiv al prestaţiei şi vor fi în conformitate cu prevederile legale.

ART.20 Pe perioada derulării contractului de delegare operatorul va respecta condiţiile de mediu prevăzute de regulamentele legale în vigoare. 
Operatorul răspunde de activitatea prestată în faţa organelor abilitate şi are obligaţia de a lua măsurile necesare protejării mediului pe toată perioada derulării contractului.

ART.21 (1) Investiţiile pentru modernizarea şi dezvoltarea activităţii de colectare a cadavrelor animalelor de pe domeniul public şi predarea acestora unităţilor de ecarisaj, cad exclusiv în sarcina operatorului.
Operatorul va prezenta în documentaţia de ofertă concepţia proprie în detaliu privind modalitatea de organizare şi funcţionare a activităţii de colectare a cadavrelor animalelor de pe domeniul public şi predarea acestora unităţilor de ecarisaj, cu referire la mijloacele auto din dotare folosite, inclusiv a celor de rezervă. 
(2) Investiţiile care se realizează din fonduri proprii ale investitorilor rămân în proprietatea operatorului de servicii publice de salubrizare.
ART.22 (1) Operatorul va prezenta acte doveditoare privind capabilitatea financiară de a susţine programul de investiţii prezentat.
(2) Programul de investiţii va prezenta sursa de finanţare pentru utilajele, instalaţiile, echipamentele şi dotările necesare asigurării unei bune funcţionări a activităţii.

ART.23 Redevenţa se stabileste prin contractul de delegare a gestiunii  activităţii de colectare a cadavrelor animalelor de pe domeniul public şi predarea acestora unităţilor de ecarisaj, prin concesiune.
ART.24  În termen de 30 de zile de la data încheierii contractului, operatorul se obligă să depună cu titlu de garanţie o sumă fixă reprezentând o cotă parte din suma obligaţiei de plată către autoritatea contractantă stabilită de acesta şi datorată pentru primul an de activitate; garanţia se depune de operator la o bancă comercială care are sediul sau filiale în localitatea Timişoara, într-un cont purtător de dobândă din care autoritatea contractantă va putea preleva penalităţile şi sumele datorate de operator. Această sumă cu titlu de garanţie va fi la nivelul redevenţei trimestriale, dar nu mai puţin de _______________lei.
ART.25 (1) La licitaţiile organizate pentru delegarea gestiunii  activităţii de colectare a cadavrelor animalelor de pe domeniul public şi predarea acestora unităţilor de ecarisaj, pot participa numai operatori atestaţi de către A.N.R.S.C. – Autoritatea Naţională de Reglementare a Serviciilor de Gospodărie Comunală.
(2) Ofertantul va prezenta copia de pe licenţa  emisă de A.N.R.S.C, prin care dovedeşte că este atestat de autoritatea competentă.

ART.26  (1) Condiţiile prevăzute în caietul de sarcini sunt minimale pentru desfăşurarea licitaţiei pentru delegarea activităţii  de colectare a cadavrelor animalelor de pe domeniul public şi predarea acestora unităţilor de ecarisaj.
(2) Ofertanţii pot oferi şi alte condiţii preconizate a fi favorabile unei bune desfăşurări a activităţii acestui serviciu.

ART.27 Prezentul caiet de sarcini se completează cu prevederile Regulamentului  serviciului de salubrizare a Municipiului Timişoara.

